Maasikatele on rahvameditsiinis omistatud hulgaliselt kasulikke omadusi, alates vitamiinisisaldusest ja lõpetades toiduisu reguleerimisega. Kaalualandajale sobivad need suvised marjad mitmel põhjusel - maasikad on madala kalorsusega, põletavad rasvu, hoiavad seedimise korras, puhastavad organismi jpm. Samuti aitab maasikate söömine tänu marjade kõrgele antioksüdantide sisaldusele aeglustada vananemist.  Maasikaid sisaldavaid ühest päevast nädalani kestvaid dieete on maailmas hulgaliselt. Järgnev neljapäevane maasikadieet lubab kaalulangust kaks kilo, selle hoidmiseks peaks aga sarnast madala kaloraažiga toitumist jätkama ka järgnevatel päevadel.    1. päev  Hommikusöök  1 kl maasikaid, 1 roheline õun, 1 kl keefirit, 1 tl mett  Valmista komponentidest salat.  Lõuna  1 kl maasikaid, 2 kurki, 50 g keedukana  Haki salat ja lisa oma  maitse järgi rohelist. Kastmeks pigista peale sidrunimahla ja veidi taimset õli. Võid lisada ka pähkleid.  Õhtusöök  1 kl maasikaid, 100 g keedetud kartuleid, 1 väike sibul, 50 g rasvavaba kodujuustu  Valmista salat ja lisa kastmeks maitsestamata kodujuustu ja värskelt pressitud sidrunimahla.    2. päev  Hommikusöök  1 kl maasikaid, 1 viil rukkileiba, 1 väike tops lahjat jogurtit  Lõuna  Valmista kolm  pannkooki (soovitavalt täisterajahuga), mis täida pannil kuumutatud maasikatega.  Õhtusöök  100 g kapsast, 1 kl maasikaid  Haki kapsas ja sega läbi poolitatud maasikatega. Kastmeks lisa lusikatäis taimset õli.    3. päev  Hommikusöök  1 kl maasikaid, 1 viil rukkileiba  Lõuna  200 g melonit, 1 kl maasikaid, pool banaani  Õhtusöök  70 g kartuleid, 70 g porgandeid, 70 g kapsast, 2 kl maasikaid  Hauta juurikad ja söö eraldi. Kaks tundi enne magama minemist söö üks klaasitäis maasikaid.    4. päev  Hommikusöök  1 kl maasikad, 50 g kõva juustu (võid süüa erinevaid sorte)  Lõuna  1 kl maasikaid, väike sibul, 100 g hautatud kala, salatilehti  Valmista komponentidest salat ja lisa kastmeks veidi taimset õli.  Õhtusöök  100 g kapsast, 1 kl maasikaid  Haki kapsas ja sega läbi poolitatud  maasikatega. Kastmeks lisa lusikatäis taimset õli    Koormusvabad maasikapäevad  Neile, kes ei taha mitmepäevast maasikadieeti ette võtta, on sobiv lahendus nn maasikapäevad, mis toimivad kehale suurpuhastuse eest - maasikatel on ainevahetust stimuleerivad ja rasva põletavad omadused. Kord nädalas söö ühel päeval vaid maasikaid, ei midagi muud. Kui see muutub üksluiseks, valmista maasikatest kerge jook, kuhu võid lisada mõnd lahjat piimatoodet. Samuti sobivad maasikad ideaalselt  roheliste salatite koostisesse.      Kolm taljesõbralikku maasikajooki    Pett maasikate ja munaga  ¼ l petti  ¼ munakollast  20 g puuviljasuhkrut  60 g maasikaid  ½ banaani  10 g nisukliisid  vanillisuhkrut    Klopi pett munakollasega läbi ja maitsesta suhkru ning vanillisuhkruga. Lisa tükeldatud maasikad ja pane jook külma. Enne tarbimist sega joogi hulka tükeldatud banaan ja nisukliid.    Maasikapiim kliidega  ¼ l lahjat piima  1 spl rasvast kohupiima  1 tl puuviljasuhkrut  125 g maasikaid  10 g nisukliisid    Sega omavahel piim, kohupiim ja suhkur. Lisa pestud ja tükeldatud maasikad ning nisukliid.    C-vitamiini-kokteil  1 punane greip  1 apelsin  2 kiivit  2 dl maasikaid    Koori tsitruselised ja eralda viljaliha. Koori kiivid ja lõika väiksemateks tükkideks. Poolita maasikad ja püreesta saumikseriga kõik  komponendid. Soovi korral sõelu, et eraldada seemned.    Ilu- ja tervisenippe maasikatega    · Proovi kõõma vastu maasikalehtede teed. Vala klaas kuuma vett kahele klaasile maasikalehtedele ja lase seista pool tundi. Kurna ja kasuta vett juuste loputamisel.  · Näonaha värskendamiseks sega maasikate hulka veidi mett ja määri segu nahale. Hoia peal umbes veerand tundi, seejärel loputa.  · Halva hingeõhu korral kurista maasikamahlaga kurku.  ·  Määri maasikaid väikestele haavanditele ja nahavigastustele, eriti antibakteriaalsed on metsmaasikad.  · Liigse higistamise korral valmista metsmaasikaõitest tee, kuhu võid lisada ka kirsi- ja mustasõstralehti.  · Maasikatel on kergelt pleegitav toime, mistõttu võib nendega tedretähne ja pigmendilaike hõõruda.